De Joyaco, de Fonte Johannis, de Ripatorio et de Sacracella abbatibus, qui simpliciter et minus discrete sigilla sua apposuerunt apud Prulliacum quibusdam litteris, quibus continebatur quod ipsi credebant domnum J[acobum], quondam abbatem Cistercii, excommunicatum, parcendo eis injungitur auctoritate capituli generalis, ut tribus diebus sint in levi culpa, imo eorum in pane et aqua. Abbas de Prulliaco, qui minus discrete et nimis præcipitanter denunciavit domnum Johannem quondam abbatem Cistercii excommunicatum et conspiratorem, et exclusit et excludi fecit, non solum eum, sed et alios abbates et alias personas a domo suo, et a filia sua de Vallelucenti, et grangiis ejusdem domus, et multa alia extra formam ordinis, perpetravit, deponitur in instanti.